Oudsokkerspeler Marc Batchelor vermoor | Maroela Media
Die oudsokkerspeler Marc Batchelor. (Foto: Facebook)
Die voormalige sokkerspeler Marc Batchelor is Maandagaand naby sy huis in Olivedale in Johannesburg vermoor.
Hy is verskeie kere deur twee mans op motorfietse deur sy motorvenster geskiet en is op die toneel dood, het eNCA berig.
Die motief vir die aanval is in dié stadium nog onbekend.
Luidens berigte is daar heelwat bespiegeling dat Batchelor in 'n sluipmoordaanval vermoor is.
Batchelor het vir Kaizer Chiefs en Orlando Pirates gespeel en het sy beroepsloopbaan in 1990 in die VSA begin voordat hy twee jaar later teruggekeer het na Wits.
Hy het daarna vir Orlando Pirates gespeel. Batchelor het ook vir SuperSport United, Maroka Swallows en Mamelodi Sundowns uitgedraf.
EWN berig Batchelor was ook bekend vir sy manewales van die veld af. In 1999 het Chiefs hom geskors nadat hy glo 'n spanmaat gewurg en gedreig het om hom dood te maak.
Ná sy spelersloopbaan was Batchelor 'n ontleder vir SuperSport voordat hy in 2007 van die lug gehaal is oor bewerings dat hy en drie ander mans 'n Johannesburgse sakeman by 'n restaurant in Parkhurst aangerand het.
Hy was 'n getuie in die Oscar Pistorius-moordverhoor, waar hy getuig het oor die voormalige paralimpiese atleet se humeur. Pistorius was glo in 'n onderonsie met 'n vriend van Batchelor betrokke. Pistorius het glo vermoed die persoon is in 'n romantiese verhouding met sy vriendin, die vermoorde model Reeva Steenkamp.
Batchelor het ook noue bande met Mikey Schulz gehad. Schulz het vroeër skuld beken op die moord op die mynmagnaat Brett Kebble in 2005.
Polisielede en nooddienswekers op die toneel waar Batchelor geskiet is. (Foto: Facebook)
Klink of die ou uitgehaal is maar kom ons kyk wat ons slim polisiediens kan uitvind.
Dis wat gebeur is jy in sulke kringe rondbeweeg. Die polisie gaan lank soek na sy moordenaars – klink vir my of hy oral vyande gemaak het.